Virallinen lehti nro C 104 , 06/04/1998 s. 0137



B4-0293, 0294, 0304, 0309, 0314 ja 0315/98 Päätöslauselma kansainvälisestä naistenpäivästä ja naisten oikeuksien loukkaamisesta Euroopan parlamentti, joka - ottaa huomioon vuoden 1998 kansainvälisen naistenpäivän, - ottaa huomioon antamansa päätöslauselman, jotka perustuvat parlamentin naisten oikeuksien valiokunnan mietintöihin vuodesta 1984 alkaen, - ottaa huomioon Wienissä vuonna 1993 järjestetyn ihmisoikeuskonferenssin ja sitä seuraavan Pekingissä 15. syyskuuta 1995 alkaneen naisten neljännen maailmankonferenssin toimintaohjelman, - ottaa huomioon Kairossa vuonna 1994 järjestetyn kansainvälisen väestö- ja kehityskonferenssin, - ottaa huomioon 18. joulukuuta 1979 annetun kaikkinaisen naisten syrjinnän poistamista koskevan Yhdistyneiden kansakuntien yleissopimuksen (CEDAW), - ottaa huomioon 19. helmikuuta 1998 antamansa päätöslauselman Afganistanin tilanteesta ((Kyseisen istunnon pöytäkirja, osa II, kohta 12.)) ja korostaa uudelleen sen merkitystä ja erityisesti siinä annettua tukea «Kukka Kabulin naisille» -kampanjalle, - ottaa huomioon Amsterdamin sopimukseen sisältyvän syrjintäkieltolausekkeen (13 artikla), A. on tietoinen siitä, että tasa-arvoinen kohtelu ja yhtäläiset mahdollisuudet ovat päämääriä, joita ei ole vielä saavutettu Euroopan unionissa eikä myöskään maailmanlaajuisesti, B. ottaa huomioon, että maissa, joita hallitsevat fundamentalistiset liikkeet tai hallitusjärjestelmät, naisten perusoikeuksia ja -vapauksia loukataan jatkuvasti ja yhä vakavammin, C. ottaa huomioon, että YK:n tilastojen mukaan suuri enemmistö ihmisoikeusloukkausten uhreista kaikkialla maailmassa on naisia ja tyttöjä, erityisesti pakolaisten ja sodan uhrien joukossa olevia naisia ja tyttöjä, D. ottaa huomioon, että UNICEF:in arvion mukaan joka vuosi tehdään 2 miljoonaa sukuelinten uutta silpomisoperaatiota, jotka johtavat siihen, että lukemattomat uhrit kuolevat komplikaatioihin tai jäävät silvotuiksi loppuiäkseen, E. ottaa huomioon, että prostituutiota harjoittavat verkostot ja järjestäytynyt kansainvälinen rikollisuus käyttävät hyväksi erityisesti tyttöjä ja naisia, varsinkin niitä, jotka joutuvat lähtemään alkuperäisiltä asuinsijoiltaan yhteiskunnallisista tai taloudellisista syistä, F. ottaa huomioon, että naiset kärsivät eniten epävarmasta työllisyystilanteesta; ottaa huomioon, että vain pieni vähemmistö pääsee päätöksentekoasemiin ja että naiset kärsivät siitä, etteivät voi edetä urallaan; 1. Vahvistaa uudelleen painokkaasti periaatteen, jonka mukaan naisten ja tyttöjen oikeudet, lisääntymiseen liittyvät oikeudet mukaan lukien, ovat luovuttamaton, kiinteä ja erottamaton osa yleismaailmallisia ihmisoikeuksia, kuten Wienissä 1993 pidetyssä ihmisoikeuksia käsitelleessä maailmankonferenssissa tunnustettiin; 2. Torjuu kaikenlaisen uskonnollisiin oppeihin ja käsityksiin perustuvan naisten ja tyttöjen syrjinnän; 3. Ilmaisee solidaarisuutensa niitä naisia ja järjestöjä kohtaan, jotka kovasta painostuksesta ja väkivallan uhasta huolimatta jatkavat kamppailuaan perusoikeuksiensa loukkaamista vastaan; 4. Tuomitsee ankarasti sukuelinten silpomiskäytännön ja pyytää jäsenvaltioita kieltämään sukuelinten silpomisen oman valtionsa alueella; 5. Kehottaa jäsenvaltioita, neuvostoa ja komissiota noudattamaan niitä sitoumuksia, jotka ne tekivät naisten oikeuksia käsittelevässä Pekingin maailmankonferenssissa, ja panemaan täytäntöön niiden mukainen miesten ja naisten väliseen tasa-arvoon tähtäävä politiikka unionissa ja kehitysyhteistyössä ja kiinteänä osana erilaisia assosiointisopimuksia; 6. Onnittelee kuitenkin komissiota sen pyrkimyksistä varmistaa, että tasa-arvon periaate otetaan huomioon kaikissa Euroopan unionin politiikoissa ja kehottaa komissiota varmistamaan, että niissä sovelletaan suuremmassa määrin periaatetta naisten etujen sisällyttämisestä; 7. Pyytää komissiota ja jäsenvaltioita kiinnittämään enemmän huomiota naisille suunnattuun tiedotukseen heidän perusoikeuksistaan ja Euroopan unionin yhtäläisiä mahdollisuuksia koskevasta lainsäädännöstä, jotta naiset voisivat hyödyntää kaikki heille tarjotut mahdollisuudet miesten ja naisten välisen tasa-arvon saavuttamiseksi; 8. Pyytää neuvostoa ja komissiota tukemaan ehdotusta tehdä vuodesta 1999 naisiin kohdistuvan väkivallan vastainen eurooppalainen teemavuosi; 9. Kehottaa puhemiestään välittämään tämän päätöslauselman sekä edellä mainitun Afganistania koskevan päätöslauselman neuvostolle, komissiolle, Yhdistyneille kansakunnille ja Euroopan neuvostolle.